TSR เด้ง 5% ตั้งเป้ารายได้ปีนี้โต 20% นิวไฮรอบ 6 เดือน จ่อบุกตลาดโฮมช็อปปิ้งไตรมาส 2/62
TSR เด้ง 5% ตั้งเป้ารายได้ปีนี้โต 20% นิวไฮรอบ 6 เดือน จ่อบุกตลาดโฮมช็อปปิ้งไตรมาส 2/62 โดย ณ เวลา 15.25 น. ราคาอยู่ที่ระดับ 2.36 บาท เพิ่มขึ้น 0.12 บาท หรือ 5.36% สูงสุดที่ระดับ 2.40 บาท ต่ำสุดที่ระดับดับ 2.26 บาท มูลค่าการซื้อขาย 12.07 ล้านบาท
1 เม.ย. 2562

ผู้สื่อข่าวรายงานว่า ราคาหุ้น บริษัท เธียรสุรัตน์ จำกัด (มหาชน) หรือ TSR ณ เวลา 15.25 น. อยู่ที่ระดับ 2.36 บาท เพิ่มขึ้น 0.12 บาท หรือ 5.36% สูงสุดที่ระดับ 2.40 บาท ต่ำสุดที่ระดับดับ 2.26 บาท มูลค่าการซื้อขาย 12.07 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 6 เดือน นับตั้งแต่ราคาหุ้นอยุ่ที่ระดับ 2.38 บาท เมื่อวันที่ 18 ก.ย.61
นายเอกรัตน์ แจ้งอยู่ ประธานเจ้าหน้าที่บริหาร TSR เปิดเผยว่า บริษัทตั้งเป้ารายได้ปีนี้เติบโตกว่า 20% จากปีก่อนที่มีรายได้ ราว 1.6 พันล้านบาท จากการเดินหน้าในการเพิ่มยอดขายเครื่องกรองน้ำในช่องทางต่าง ๆ ซึ่งรวมถึงสินค้าเครื่องใช้ไฟฟ้าภายในบ้านผ่านพนักงานขายทางโทรศัพท์  ซึ่งกลยุทธ์ที่บริษัทนำมาใช้ ทำให้เริ่มเข้าใจและสร้างกลยุทธ์ O-2-O (Online to Offline) ขายทั้งเครื่องกรองน้ำ และเครื่องใช้ไฟฟ้าผ่านการตลาดแบบ Digital Marketing และอื่น ๆ โดยอาศัยจุดแข็งของโปรแกรม “ผ่อนสบาย” ประสานกับทีมเดินตลาดขายตรงของบริษัทที่กระจายอยู่ตามพื้นที่ต่าง ๆ ทั้งในกรุงเทพฯ ปริมณฑล และต่างจังหวัด รวมทั้งเน้นบริหารงานโดยการลดค่าใช้จ่ายและบริหารต้นทุนได้อย่างมีประสิทธิภาพมากขึ้น
โดยที่ผ่านมา TSR ได้ปรับภาพลักษณ์ทีมขายและบริการภายใต้ชื่อ “SAFE MAN” บริษัทมีการให้บริการต่าง ๆ มากมาย อาทิ การบริการส่ง – ติดตั้งฟรี -บริการซ่อม – เปลี่ยนสารกรอง – บริการรับชำระค่าสินค้า และค่างวดในกรณีผ่อนชำระแบบไม่ใช้บัตรเครดิต รวมถึงการให้บริการปรึกษาปัญหาน้ำ หรือสาธิตสินค้าให้ที่บ้านลูกค้า
ขณะเดียวกันการเลือกซื้อสินค้าของบริษัท สามารถทำได้ง่าย โดยการใช้บริการเลือกซื้อเครื่องกรองน้ำผ่าน Call Center 1210 สามารถสอบถามคุณภาพสินค้า และคุณภาพน้ำ บริการหลังการขายแบบ Onsite Service พร้อมการรับประกันยาวนานสูงสุด 2 ปี และยังเปิดบริการผ่อนชำระแบบไม่ต้องใช้บัตรเครดิต โดยสามารถเลือกบริการจัดเก็บเงินได้จากที่บ้านลูกค้า
นอกจากนี้ ในไตรมาส 2/62 บริษัทเตรียมที่จะนำกลยุทธ์การส่งสินค้าบุกตลาดโฮมช็อปปิ้ง โดยจะมีการนำแบรนด์เครื่องกรองน้ำ SAFE เข้าไปขายในทีวีดิจิทัล ทางช่อง Workpoint 23 และช่อง One 31  ตั้งเป้ากลยุทธ์ดังกล่าวช่วยเพิ่มยอดขายสินค้าให้เติบโตอย่างต่อเนื่อง
“แนวโน้มของธุรกิจ e-commerce และโฮมช็อปปิ้ง ในไตรมาส 1/62 เติบโตสูงขึ้น และคาดว่าไตรมาส 2/62 ยังสามารถเติบโตได้  เนื่องจากมองว่า มูลค่าการซื้อขายสินค้าผ่านช่องทางดังกล่าว มีการเติบโตอย่างต่อเนื่อง และเพราะพฤติกรรมผู้บริโภคยุคปัจจุบันมีการเปลี่ยนแปลง หันมาให้ความสนใจและสั่งซื้อสินค้าผ่านช่องทางออนไลน์และโฮมช็อปปิ้งเพิ่มมากขึ้น  ซึ่งจากไลฟ์สไตล์ของผู้บริโภค และการเติบโตของดิจิทัลที่เปลี่ยนแปลงไป นั่นแสดงว่า การนำเสนอสินค้าผ่านช่องทาง e-commerce และโฮมช็อปปิ้ง 
พร้อมทั้งการเลือกผู้นำเสนอซึ่งสามารถดึงดูดใจผู้บริโภค คือ การได้ดารานักแสดงมาเป็นพรีเซ็นเตอร์ มีการอธิบาย การสาธิต  มีผลต่อความน่าเชื่อถือและการตัดสินใจซื้อของผู้บริโภค  โดยเฉพาะผู้บริโภคที่เป็นกลุ่มเป้าหมายของบริษัท ถือว่ามีเป็นจำนวนมาก และตลาดยังเปิดกว้างสำหรับสินค้าประเภทนี้” ประธานเจ้าหน้าที่บริหารกล่าว
ทั้งนี้ ตลอดปี 61 ที่ผ่านมา บริษัทได้มีการดำเนินการในด้านการบริหารจัดการภายใน ทั้งการบริหารจัดการหนี้ การลดต้นทุนและค่าใช้จ่ายในการขายและบริหาร รวมถึงการขายแบบ Online to Offline ที่ได้มิสเตอร์เซฟแมนเข้ามาช่วยเสริมทัพในการนำเสนอสินค้า และการบริการแบบมืออาชีพ